Зыгъэпсэхугъуэ махуэм
Интернетым къитхыжащ
Зи IитIыр зыпымытыжым ет
Зи закъуэу псэу бзылъхугъэм и бжэм зыгуэр къытеуIуащ. ЦIыхубзым бжэр Iуихмэ, лIы мыцIыху гуэр щытт.
— Уи махуэ фIыуэ! Ахъшэ тIэкIу къысIэщIумылъхьэфыну пIэрэ?
— Сыт уэ ахъшэ щIостын хуейр? — жи бзылъхугъэм.
— Си Iэ лъэныкъуэр пытыжкъыми, сызэрыпсэун тIэкIу къыхэсхыу аращ.
— Ар щхьэусыгъуэкъым. Ахъшэ ухуеймэ, мо пщIантIэм дэлъ чырбышхэр унэм къысхущIыхьэ.
— Ар схузэфIэкIынукъым, си Iэ лъэныкъуэр пытыжкъым.
ЦIыхубзым и Iэ лъэныкъуэр и щIыбагъымкIэ ирихьэкIри, мыдреймкIэ чырбышыр зырызу къищтэурэ унэм къызэрыщIихьэр лIым иригъэлъэгъуащ. ЦIыхухъур махуэ псом лэжьащ, пщIантIэм чырбышу дэлъар унэм щIихьащ. Абы и лэжьыгъэм пэкIуэ пщIэр иритри, унэгуащэм и «хьэщIэр» иригъэжьэжащ.
Илъэс зыбжанэ дэкIауэ, бзылъхугъэм и унэбжэм зыгуэр къытоуIуэ. Iуихрэ еплъмэ, щыгъын лъапIэхэмкIэ хуэпауэ, щхьэхъумэхэр и гъусэу, машинэ дахэхэр и щIыбагъ къыдэту лъэIуакIуэ къэкIуауэ щыта лIыр и пащхьэ къитщ.
— Мэ, мы ахъшэр къащтэ, мыр ууейщ, — жери къыхуеший.
— Сэ уэ щIыхуэ сIыпхакъым, сыт мы ахъшэ къомыр зищIысыр?
— Илъэс зыбжанэ и пэ уэращ къару къысхэзылъхьар, си IэкIэ ахъшэ къэзлэжьыжыным сытезыгъэгушхуар! Абы папщIэ мы ахъшэр къэблэжьауэ къызолъытэри, къысIых.
Зи Iэ лъэныкъуэр зыпымытыж лIы къулейм и нитIым щIэплъэри, куууэ гупсыса нэужь, цIыхубзым жиIащ:
— Сэ мы ахъшэм сыхуейкъым, зи IитIри зыпымытыж гуэрым ептмэ, нэхъ псапэщ.
ЦIыкIухэм факъыхуеджэ
Лэжьэреймрэ щхьэхынэмрэ
ЩIымахуэ махуэ гуэрым лэжьэреймрэ щхьэхынэмрэ мэзым пхъашэ зэдэкIуат. Лэжьэрейм уаери зыхимыщIэу джыдэр Iэрыхуэу игъэлажьэрт. КъехуэбэкI щыхъум, абы къэпталыр зыщихри ауэ щылъ жыг пыупщIам трилъхьащ.
МыдэкIэ гум къинауэ ис щхьэхынэр мэкIэкуакуэ, и дзэхэр фIызэтоуэ. Лэжьэрей щIыIэм зэримысыр игъэщIагъуэу йоупщI:
— Ар дауэ? Сэ джэдыгу сщыгърэ пэт щIыIэм сес, уэ джанэ фIэкI пщыгъкъым, итIани укъызэщIэплъащ.
— Уэ уи джэдыгур сытым щыщ, сэ си къэпталым елъытауэ. Зэрысщымыгъым хуэдэу итIани щIыIэм сригъэсыркъым. Плъагъуркъэ, жыг пызупщIам телъу аращ.
— КхъыIэ, дызэгъэхъуажэ, — къелъэIуащ щхьэхынэр.
— Ар мыхъунщ. ЖыпIэр сыт? Сэ дауэ сыхъужыну?
— Сидыкъыпэнущ щIыIэм, гущIэгъу къысхуэщI, — мэгъынанэ щхьэхынэр.
— Хъунщ-тIэ. Сомитху къэпталым къытелъхьи, фIыкIэ зыухьэ.
Щхьэхынэм сомитху трилъхьэри, къэпталыр къихъуэжащ. Лэжьэрейми мэз пыупщIын иухати, пхъэр гум кърилъхьэщ, джэдыгур зыщитIагъэри, унэм кIуэжащ.
Къэпталым куэд къыпхуищIэнт? Куэд имыкIуу щхьэхынэр нэхъри щIыIэм къисащ.
— Фынеуэ, псынщIэу, — егъэпIащIэ абы шыхэр.
Шыхэр псынщIэу кIуами, къапэщылъ гъуэгуанэр мащIэтэкъыми, щхьэхынэм щIыIэ хыхьэри сымаджэ хъуащ.
Лэжьэрейм джэдыгур зыщитIэгъэхукIэ щхьэхынэр игу къэкIыжурэ куэдрэ ауан ищIырт.
Мэлей ФатIимэ.
Гъуэгу къежьапIэ
Анэдэлъхубзэр яIурылърэ хабзэм щIапIыкIыу щIэблэ къызыщIэхъуэ лъэпкъым и къэкIуэнур зэрыдахэм шэч хэлъкъым. Сурэтым щыфлъагъу ныбжьыщIэхэр Къэхъун къуажэм щыщщ. КIэшхэ Тамирланрэ Нурсанэрэ здэкIуэ сабий садым куэдым зыщыхуагъэсэну хунэсащ, таурыхъхэр къыбжаIэжынущ, усэ къыпхуеджэнущ, псом нэхърэ нэхъыщхьэращи, адыгэ фащэм и мыхьэнэмрэ ар зыщыгъыр къызыхэкIам хуэфащэу щытын зэрыхуеймрэ хуагъэIущащ. Зи куэщI изыпIыкI я анэшхуэр я щапхъэрэ я адэ-анэр я гъуазэу къэхъу зэдэлъхузэшыпхъум я гъащIэр кIыхь Тхьэм ищI!
Шхыныгъуэхэр
Нартыху пIастэ гъэжьэжа
Мы ерыскъыгъуэр пщэдджыжьышхэу ящIу щытащ. Нэху къекIа пIастэм и щхьэфэр трагъэжри бзыгъэ мыин дыдэурэ яупщIатэ, и Iувагъыр 1 см хъууэрэ. Тебэм сэхуран дагъэ иракIэри къагъэплъ, абы пIастэ бзыгъэхэр зэмыгъунэгъущэурэ халъхьэ, гуахъуэпэкIэ пIастэ бзыгъэ къэс зэрагъэдзэкIыурэ тхъуэплъ дахэ хъуху ягъажьэ. ПIастэ бзыгъэхэр зэрагъэдзэкIри а вэгъу, тхъуэплъ дахэ хъуам кхъуей шыугъэ пIащIэу упщIэтауэ тралъхьэ, IупщIэ къэс щахуэ шатэкIэ зэIыха бжьыныху уба, тебащхьэр трапIэри мафIэ цIыкIум тету дакъикъи 5 — 6-кIэ ягъэбэкхъ. Пщтыру тепщэчым иралъхьэ. Тебэм къина дагъэмрэ шатэпсымри тепщэч цIыкIу иракIэри щхьэхуэу трагъэувэ. ПIастэ жьар а дагъэм хагъауэурэ яшх. Шэ хуабэ трафыхьыж.
Халъхьэхэр (цIыхуитI Iыхьэ):
пIастэу — грамм 500,
сэхуран дагъэу — грамм 30,
шатэу — грамм 50,
кхъуейуэ — грамм 300,
бжьыныху укъэбзауэ — грамм 20,
бжьыныху шыпсым халъхьэ шатэу — грамм 30,
шыгъуу — узыхуейм хуэдиз.
Мэл кIапэ гъэжьа, кIэртIоф, бжьын, бжьыныху щIэлъу
Мэл кIапэр псы хуабэпцIкIэ ятхьэщI, ягъэгъущыжри грамм 50 хъу Iыхьэурэ зэпаупщI. МащIэу шыгъу щахуэ. ИтIанэ тебэм иралъхьэ, псы щIыIэ щIакIэри пэшхьэкум трагъэувэ, тебащхьэри трапIэж. МафIэ щабэм тету дакъикъи 10 хуэдизкIэ, псыр щIэвэщIэху, дагъэри къыщIидзыху ягъавэ. Дагъэ къыщIидзамкIэ кIапэр тхъуэплъ дахэ хъуху, дакъикъи 2 — 3-кIэ, ягъажьэ. ЗэрагъэдзэкIри абы халъхьэ IупщIэурэ упщIэта кIэртIоф, шыгъу траудэри тебащхьэр тепIауэ дакъикъи 8 — 10 хуэдизкIэ зэзэмызэ зэIащIэурэ ягъажьэ, тхъуэплъ хъуху. ИтIанэ бжьыныщхьэ упщIэта халъхьэри, дакъикъи 2-3-кIэ ягъажьэ, бжьыныху убарэ шыбжий сыррэ халъхьэ, зэIащIэ, тебащхьэр трапIэжри хьэзыр хъуху, дакъикъи 5-6-кIэ, ягъажьэ. Мыбы хэплъхьа кIэртIофыр щызэIыпщIэкIэ къутэркъым, кIэртIоф бзыгъэ цIыкIухэм мэл кIапэ дагъэр зэщIафауэ, щабэу щытщ. Хуабжьу шхыныгъуэ къэуатщ. Яшх пщтыру, пIастэ, мырамысэ хуабэ и гъусэу. Шэ хуабэ трафыхьыж. Мы шхыныгъуэр сэбэпышхуэщ щIыIэ зыхыхьахэм я дежкIэ.
Халъхьэхэр (зы цIыху Iыхьэ):
кIапэу — грамми 100,
псы щIыIэу — грамм 30,
кIэртIоф укъэбзауэ — грамм 300,
бжьыныщхьэ укъэбзауэ — грамм 50,
бжьыныху укъэбзауэ — грамм 20,
шыгъуу, шыбжийуэ — узыхуейм хуэдиз.
Къубатий Борис.
Псалъэ пэжхэр
Хуитыныгъэм хущIэмыкъу щыIэкъым
Тыгъэ къуатам и уасэракъым гуапэр, ар къозытам и уасэращ.
ЦIыху губзыгъэр зэи имыIуэху хэлъэдэнукъым, губзыгъэу зыкъызыщыхъужращ дэни хэпкIэнур.
Ущыуэныр апхуэдэу бэлыхьышхуэкъым, пхузэмыхъуэкIыжын щыуагъэ пIэщIэмыкIамэ.
ГъащIэр зэи пIащIэркъым, цIыхухэращ пIащIэгъуэр зытелъыр.
УщIалэху уделэр Iуэхукъым, адэкIи къыпумыщэмэ.
Лэжьыгъэ гуэр умыгъэзащIэу мы дунейм утетыныр гугъуехьщ.
Гугъэм щIэдзапIэ иIэ щхьэкIэ, уи гъащIэр бухыху кIэ иIэкъым, угугъэ зэпытурэ уешэ.
Сыт хуэдиз бзэ пщIэми мыхьэнэ иIэнукъым, уи бзэр къабзэу умыщIэжмэ.
КIурашын Алий.
ХьэтIохъущыкъуей къуажэ
ГушыIэ
Дэнэ деж зыфIэздзэнур?
ЦIыхубзым кърата сурэтышхуэр унэм къихьащ. Ар блыным фIидзэну лIыр къэтэджащ:
— Дэнэ деж зыфIэддзэнур?
— Мес мо блыным, — сурэтыр зыфIидзэнур иригъэлъагъури, цIыхубзым адэкIэ къыпищащ, — гъущIIунэмрэ уадэмрэ ашыкым илъщ, йодымрэ бинтымрэ шкафым дэлъщ.
ЗэвгъэцIыху
Ломб Като
Ломб Като мэжэр зэдзэкIакIуэ, тхакIуэ цIэрыIуэщ. Дунейм япэ дыдэу жаIэр занщIэу зэзыдзэкIыу лэжьэн щIэзыдзахэм ящыщщ ар. Бзэ зэмылIэужьыгъуэхэр гугъу демыхьу псынщIэу зригъэщIэфу зэрыщытарщ ар къэрал куэдым цIэрыIуэ щызыщIар. Хуиту ирипсалъэрт, иреджэрт, иритхэрт урысыбзэм, инджылызыбзэм, франджыбзэм, нэмыцэбзэм. КъыгурыIуэрт икIи зыхуей тIэкIур жиIэфт итальян, испан, япон, китай, лыхь бзэхэмкIэ. Псалъалъэр къигъэсэбэпурэ еджэфырт болгар, дат, румын, словак, украин, латынь бзэхэмкIэ.
Езыр химикт, ауэ и щIалэгъуэм щIидзэри бзэхэр иджащ. Като и гукъэкIыжхэр иту къыдэкIа тхылъым къызэрыщыгъэлъэгъуамкIэ, ЕтIуанэ дунейпсо зауэм и лъэхъэнэм урысыбзэр щэхуу зригъэщIат, Гоголь Николай и «Мертвые души» тхыгъэм еджэурэ. Совет армэм Венгрыр къищта нэужь, советыдзэ администрацэм зэдзэкIакIуэу щылэжьащ.
Псэуху бзэщIэ зэрызригъэщIэным иужь итащ бзылъхугъэр. И IэщIагъэм зэрыхуэIэзэм и фIыгъэкIэ къулыкъушхуэхэр иIыгъащ, КъэралкIуэцI IуэхухэмкIэ министерствэм зэдзэкIакIуэу щылэжьащ. А IэнатIэр щиIыгъым къэрал куэд къызэхикIухьащ, абыхэм ятеуха тхыгъэ куэд ихуащ Като къыдигъэкIа «ЗэдзэкIакIуэм дунейр къызэрызэхикIухьар» тхылъым.
ГъэщIэгъуэнщ Ломб ищIэу щыта бзэ 16-м я нэхъыбэр езым и закъуэу зэрызригъэщIар, абы папщIэ къигъэсэбэпари тхылъхэмрэ художественнэ тхыгъэхэмрэщ.
Ломб мызэ-мытIэу щыIащ СССР-м икIи и зэфIэкIхэм хуэфащэ пщIэ хуащIащ. Абы бгъэдэлъ зэчийм теухуа тхыгъэхэр къытехуащ «Наука и жизнь», «Огонёк» журналхэм.
Дунейм ехыжыным илъэс зыбжанэ фIэкIа имыIэжу (и ныбжьыр илъэс 90 хъууэ) ивритыр зригъэщIэну етIысылIат, хьэрыпыбзэр иджыну и мурадт.
* * *
Ломб Като «Сэ бзэхэр зэрызэзгъащIэр» и тхылъым и пэублэ псалъэм итщ:
«Сэ бзэхэр зэрызджым теухуа псалъэмакъ къэхъея нэужь, псоми упщIищкIэ зыкъысхуагъазэ. Абыхэм сытым дежи естыж жэуапхэр зэщхьщ. Аращи, цIыху псоми яфIэгъэщIэгъуэн упщIэхэм я жэуапхэр щагъуэтын папщIэ згъэхьэзыра тхылъщ мыр.
Япэ упщIэр: ЦIыхум бзэ 16 зригъэщIэфыну?
Жэуап: Хьэуэ. А псори зэхуэдэу тэмэму зэбгъэщIэфынукъым, шэрыуэу урипсэлъэфынукъым. Сэ си анэдэлъхубзэр зыщ зэрыхъур — ар мэжэр бзэращ. КъищынэмыщIауэ, зэхуэдэу бзитху согъэшэрыуэ, ахэр сэ сщыщу жыпIэ хъунущ — урысыбзэ, инджылызыбзэ, франджыбзэ, нэмыцэбзэ, мэжэрыбзэ. А бзэхэмкIэ сыт хуэдэ псалъафэри занщIэу схузодзэкI, тынш дыдэу зэдзэкIакIуэу сролажьэ. Итальян, испан, япон, китай, лыхь бзэхэм срилэжьэн ипэ къихуэу, си Iэрытххэр къэзгъэсэбэпу махуэ ныкъуэкIэ къэс-пщытэжын хуейщ. Адрей бзэхэм художественнэ литературэ хэхахэр иризэздзэкIыу аращ.
ЕтIуанэ упщIэр: Бзэхэр щхьэ йомыгъэджрэ?
Жэуап: Сэ сыегъэджакIуэкъым. ЦIыхухэр бзэхэм хуебгъэджэн папщIэ бзэ куэд пщIэн хуейуэ аракъым. Ебгъэджэныр къалэн хэхащ, жэуаплыныгъэшхуэ зыпылъщ. Операцэ зэ ящIа цIыхум нэгъуэщI зыгуэр операцэ ищIыну ебгъэувалIэ хъурэ? Сэ апхуэдэм скальпелыр IэщIэслъхьэнутэкъым.
Ещанэ упщIэр: Апхуэдиз бзэ пщIэн щхьэкIэ ямылей зэфIэкI гуэр ббгъэдэлъын хуей?
Жэуап: Хьэуэ. Сэ сызэрегупсысымкIэ, гъуазджэм къищынэмыщIауэ, цIыхум сыт хуэдэ Iуэху ищIэфынуми зэлъытар езым абы хуиIэ жэрдэмырщ, егугъуныгъэрщ, жыджэрагъырщ. Псалъэр фIыуэ зылъагъухэм, езым и гупсысэмрэ нэгъуэщIым жиIахэмрэ къызэриIуэтэж бзэм и шэрыуагъым, беягъым мыхьэнэ гуэр езытхэм яхузэфIэкIынущ ар. Сэ ар згъэунэхуащ си Iуэху бгъэдыхьэкIэкIэ, цIыхухэм сепсалъэкIэрэ. Илъэс плIыщIкIэ сыкIэлъыплъащ абы.
Фэ фщIэрэ?
Къуалэбзухэм я цIэхэр
Воробей каменный — къуршбзу, къуршбзуужь.
Дрозд каменный синий — бзущIыху, бзуупцIэщIыху.
Дупель — бжьыхьэджэд.
Жаворонок белокрылый — бзудамэху, бзудамэхужь, дамэху.
Журавль венценосный — кърущхьэгумэ.
Каравайка — шэмэджыпэбзу.
Кваква — псыхэуэпщагуэ.
Голубь — тхьэрыкъуэ.
Горихвостка водяная — псыбзукIэплъ
Грифы Старого Света — бгъэ пIащэ гуп.
Лебедь — къыу
Мухоловка-белошейка — бзупщэху.
Овсянка черноголовая — кIырыкъщхьэфIыцIэ.
Орёл горный — къуршыбгъэ.
Пеночка зеленая — цIужьомэудзыфэ.
Орёл-карлик — бгъэжьей.
Пеночка желтобрюхая — ныбгъуэщIэф.
Поползень канадский — къэбцIацIэцIыкIу.
Попугай — дыдыкъуш.
Унэгуащэхэм папщIэ
КIэртIофым бжьыныху хэбдзэмэ, нэхъ IэфI мэхъу
Бжэныл ягъэгъуркъым, ягъэгъупцIу аращ.
КIэртIоф гъэжьа зэрылъ тебэм и щхьэр тепIауэ куэдрэ щыбгъэтмэ, йоуцIыныхь.
Джэдыр щIэмыкIэцIэн щхьэкIэ, абгъуэм зы джэдыкIэ (абгъуэрынэ) къранэ.
ПIащIэ хъуа шыпсым бажэ шыпскIэ йоджэ.
Джэшыр хуабапIэм щахъумэркъым, хьэпIацIэ хещIэри.
Къуэнтхъурей цIынэ куэд пшхыреймэ, жьэжьейр егъэкъабзэ.
Дэшхуэр яшхыну сэбэпышхуэщ лъы зи мащIэхэм, щыгъупщэххэм.
ГъэтIылъыгъэ ящIа кхъуейр яшхыну къыхаха нэужь псы щIыIэ дагъэжэх. Пхуэмышхыу къэнар хэплъхьэж хъунукъым, кхъуейр щащэ ещI, зэIегъэхьэ.
Шыгъу ипкIутынуи утеувэну гуэныхьышхуэ пылъу къалъытэ.
Хугу хьэжыгъэр щагъэлъкъым, дыдж мэхъури.
Ху мэжаджэ нэхъ щащIыр сабийм лъэтеувэ щыхуащIым и дежщ.
Къэб яупщIэтар е зэгуаудар ямыгъавэу е ямыгъажьэу махуитI нэхърэ нэхъыбэ щагъэлъкъым, зэIохьэри.
Хъарбыз, хъэуан, нащэ, пIэтрэжан, мыIэрысэхэкI яшха нэужь псы трафыхьыжыркъым, дзэр гъуабжэ ещIри.
Бжьыныхур хьэкъущыкъу улъийм илъу буб хъунукъым, фIыцIэ мэхъу, витамин С-ри мэкIуэд.
КIэртIоф укъэбзар щагъавэкIэ псым бжьыныху хьэдзэ зытIущ хадзэмэ хуабжьу IэфI мэхъу икIи мэ дахи къыхрегъэх. А псыр сэбэп яхуохъу щIыIэ зыхыхьахэм.
«Адыгэ шхыныгъуэхэр»
тхылъым къитхыжащ.
Псалъэзэблэдз
ЕкIуэкIыу: 5. Ди щIыпIэм щыбагъуэ удз гъэгъа щхьэ гъуэжь. 6. КIэлъыплъыну, ихъумэну зыгуэрым пIалъэкIэ къыхуагъанэ. 8. Нащэр къыщIамычурэ … щIэхъухьащ. 9. «… мыкъу уврэ, … къуа зигъэщхърэ?» — псалъэжь. 10. Зи жылэхэр фIыцIэ цIыкIу хъу къэкIыгъэ: дохутырхэм хущхъуэ, еIуящIэхэм афиян къыхах. 11. Набдзэ … 13. ЦIыхухъу вакъэ. 17. Зи нэхэр куууэ ис. 18. Республикэм, щIыналъэ щхьэхуэм е къэралым я къалащхьэм зэреджэ. 20. Хъыджэбз ирахьэжьамэ е шы гуартэ ирахужьамэ кIэлъыщIэпхъуэ гуп. 23. КъикIуэт, шынэ зымыщIэ цIыху. 26. Зэгуамыгъэжу бжэным траха фэ. 28. Нарт щауэхэр зытелIэу Сосрыкъуэ къиша тхьэIухуд. 30. Шыбжий фIыцIэм зэреджэ цIэ. 31. Псы кIуэцIрымыкIын папщIэ шэху гъэткIуа ирагъэфа щэкI. 34. УнафэщIым и Iуфэлъафэр къэзыжыхь хьэиху-бжэхуэщI. 35. Дунейм ехыжам и цIэкIэ тхьэмыщкIэхэм ират Iыхьэ, ахъшэ. 37. Анэр- нэм, адэр — … хуэдэщ. 38. Ди щIыналъэм нэхъыбэ дыдэу къыщыкI жыг лIэужьыгъуэ. 40. Хадэхэм щагъэкI гъурцым къыпыкIэ пхъэщхьэмыщхьэ щхъуантIафэ. 41. ТепIэнщIэлъын.
Къехыу: 1. IэмыкIуэлъэмыкIуэ. 2. ХадэхэкI. 3. Къэбэрдей-Балъкъэрым и Гимныр зи IэдакъэщIэкI композитор. 4. IуэрыIуатэм къызэрыхэщымкIэ, Iэщхэм я Тхьэ. 5. Лэскэн куейм къыщалъхуа, Къэбэрдей-Балъкъэрым и цIыхубэ усакIуэ. 7. Удз тхьэмпэшхуэ. 12. ЯмыгъафIэми, унагъуэ псэущхьэ щхьэзыфIэфIу ябж. 14. Адыгэ таурыхъхэм узыщрихьэлIэ шы лъэрызехьэ. 15. Псы зыщIэмытыж. 16. … вы бжьакъуэм къокI. 19. ЩоджэнцIыкIу Алий и «Хьэжыгъэ пут закъуэ» рассказым хэт цIыху, хьэжым игъэлIыщIа. 21. Зиусхьэн лъэпкъ. 22. … псы кIэрыпщIэрэ? 24. ЕджакIуэм школым къыщигъэсэбэпхэм щыщ. 25. Тэрч районым хиубыдэ къуажэ. 27. Вакъэдыж Iэмэпсымэ. 28. ШкIэ мэжэлIам и … макъ къэIуащ. 29. Диным зэрыжиIэмкIэ, зи щIалэгъуэр зэи имыкIыу жэнэтым ис тхьэIухуд. 30. Бгырыпхыщхьэ. 32. Цы кIэщI щабэ зытет щэкI Iув. 33. ПщIантIэхьэ, хьэшхуэ. 36. Лэскэн районым щыщ къуажэ. 39. Тхылъым и «напэ».
Зэхэзылъхьар Мыз Ахьмэдщ.
